Lausunto aiheesta luonnos komission direktiiviksi annettu täydellisen kilpailun toteuttamisesta televiestintämarkkinoilla annetun komission direktiivin 90/388/ETY muuttamisesta (96/C 39/11)

Komissio päätti 28. syyskuuta 1995 perustamissopimuksen 198 artiklan mukaisesti pyytää talous- ja sosiaalikomitean edellä mainitusta luonnoksesta.

Liikenne- ja tietoliikennejaosto, jolle on annettu vastuu lausunnon valmistelusta, asetti valmisteluryhmän ja nimesi Michael Mobbsin asian esittelijäksi.

Talous- ja sosiaalikomitea nimitti 330. täysistunnossaan (22. marraskuuta 1995 pidetyssä kokouksessa) Michael Mobbsin yleisesittelijäksi ja hyväksyi seuraavan lausunnon yksimielisesti.

1. Johdanto

1.1. Komission 28. kesäkuuta 1990 annettua direktiiviä 90/388/ETY (palveludirektiivi) pidetään ratkaisevana tekijänä Euroopan televiestintämarkkinoiden vapauttamiselle.

1.2. Komission direktiivi 90/387/ETY (avoimen verkon tarjoamisesta) painotti, kuinka tärkeää on liittyä avoimesti ja tehokkaasti yleisiin televerkkoihin ja -palveluihin.

1.3. Neuvoston 22. heinäkuuta 1993 annetussa päätöslauselmassa 93/C 213/01 tuettiin komission tavoitetta valmistella tarvittavat muutokset yhteisön säännöskehykseen ennen 1. tammikuuta 1996, jotta saavutetaan kaikkien julkisten puhelinliikennepalvelujen vapauttaminen 1. tammikuuta 1998 mennessä.

1.4. Täydellistä vapauttamista rakennettaessa olisi pitänyt saavuttaa monta rajapyykkiä (ei ainoastaan osana alkuperäistä palveludirektiiviä ja sen muutoksia, vaan myös erillisin lainsäädäntökeinoin).

1.4.1. Muiden telepalveluiden kuin puhelinliikenteen avaaminen kilpailulle (joulukuu 1990).

1.4.2. Riippumattoman elimen perustaminen toimilupien myöntämiseen ja käyttöehtojen valvontaan (heinäkuu 1991).

1.4.3. Jakamattoman jälleenmyyntikapasiteetin avaaminen kilpailulle (joulukuu 1992).

1.4.4. Avoimen verkon tarjoamisen soveltaminen puhelinliikenteeseen KOM(94) 689. Yhteinen kanta on hyväksytty ().

1.4.5. Vaihtoehtoisten kaapelitelevisioperusrakenteiden käyttö. Direktiivi 95/51/ETY komission direktiivin 90/388/ETY muuttamisesta hyväksyttiin 18. lokakuuta 1995 ja tulee voimaan 1. tammikuuta 1996.

1.4.6. Komission ehdotus SEC(95) 1352 komission matkaviestintää ja henkilökohtaista viestintää koskevan direktiivin 90/388/ETY muuttamisesta. Ehdotus poistaa kaikki erityis- ja yksinoikeudet 1. tammikuuta 1996 alkaen. Hyväksymistä odotetaan ennen kuluvan vuoden loppua. Komitean lausuntoa valmistellaan hyväksyttäväksi.

1.4.7. Satelliittiviestintä (komission muutosdirektiivi 94/46/ETY). Direktiivi laajentaa päätelaitedirektiivin 88/301/ETY koskemaan myös satelliittien maa-asemien laitteita sekä laajentaa palveludirektiivin koskemaan myös satelliittiviestintäpalveluja.

1.4.8. Tariffien tasapainottaminen uudelleen tehokkaiden taloudellisten ehtojen asettamiseksi kaikille operaattoreille ja palvelujen tarjoajille varmistaen samalla yleispalvelun kehityksen.

1.4.9. Yhteenliittäminen. Komissio on antanut erillisen ehdotuksen KOM(95) 379. Yhteenliittäminen johon sisältyy yhteentoimivuus on erittäin tärkeää täydellisen kilpailun kehittymiselle, ja tarvitaan selvät säännöt varmistamaan, että uudet markkinatulokkaat voivat liittää toiminteensa yhteen nykyisten teleoperaattoreiden kanssa. Komitean lausuntoa valmistellaan ensi vuoden alkuun.

2. Komission ehdotuksen pääkohdat

2.1. Kaikkien puhelinliikennepalvelujen tarjoamista koskevien rajoitusten poistaminen sallimalla nykyisten teleoperaattoriverkkojen käyttö, jotka avoimuus- ja julkisuusehtojen vaatimusten rajoittamana kunnioittavat palvelun tarjoajan salassapidettävyyttä, sekä sallimalla lisäksi puhelinliikennepalvelujen tarjoajien käyttää omia tai muita vaihtoehtoisia perusrakenteita. Rajoitukset ovat sallittuja joillekin jäsenvaltioille.

2.2. Vaihtoehtoisten perusrakenteiden salliminen telepalveluille (esim. rautatiet, sähkö- ja vesilaitokset) paitsi puhelinliikenteelle alkaen 1. tammikuuta 1996.

2.3. Sen varmistaminen, että uusia markkinoille tulijoita koskevat ehdot eivät ole rasittavampia ehdot kuin nykyisiä operaattoreita ja palvelujen tarjoajia koskevat ehdot.

2.4. Liittymisen salliminen kaikille käyttäjille (tietynlaatuisiin) suunnattuihin vähimmäistelepalveluihin hintaan kaikkialla kannattavaan.

2.5. Suojatoimet verkkojen ja palvelujen yhteenliittämisen ja yhteentoimivuuden varmistamiseksi siten, että käyttäjät ympäri Euroopan unionin hyötyvät täydellisen kilpailun telemarkkinoista ennustettavissa olevissa ja vakaasti säännellyissä puitteissa.

2.6. Jokaisen operaattorin oikeuttaminen tarjoamaan toimiluvan alaisia palveluja.

2.7. Vaatimus, että jäsenvaltiot poistavat kaikki tiettyjen teleoperaattoreiden tällä hetkellä nauttimat erityis- ja yksinoikeudet.

2.8. Viimeistään 1. tammikuuta 1997 voimaan astuva vaatimus, että jäsenvaltiot ilmoittavat komissiolle ennen toimilupa- tai ilmoitusmenettelyn täytäntöönpanoa.

2.9. Ennen 1. heinäkuuta 1997 voimaan astuva vaatimus, että jäsenvaltiot varmistavat riittävien numeroiden saatavuuden kaikille telepalveluille.

2.10. Vaatimus, että jäsenvaltiot varmistavat kaikkien alueensa numerotiedustelupalvelujen asettamista koskevien yksinoikeuksien poistamisen.

3. Yleishuomioita

3.1. Komission valkoisessa kirjassa "Kasvusta, kilpailukyvystä, työllisyydestä" viitattiin televerkkoihin "kilpailukyvyn elinhermona". Komitea on samaa mieltä ja on tyytyväinen siitä, että komission täydellistä vapauttamista koskeva ehdotus edistyy.

3.2. Komission tavoitetta saavuttaa täydellinen vapauttaminen televiestinnän alalla on tehty yksityiskohtaisemmaksi monia vuosia, ja se on peräisin vuoden 1987 vihreästä kirjasta COM(88) 48 final. Komissio tavoittelee tasapainoista vapauttamis- ja yhteensovittamispolitiikkaa, joka perustuu komission palveludirektiiviin 90/388/ETY sekä neuvoston direktiiviin 90/387/ETY avoimen verkon tarjoamisesta.

3.3. Kuten selviää komission "telepalvelumarkkinoiden kilpailua koskevan direktiivin 90/388/ETY tilannetta ja täytäntöönpanoa" koskevasta tiedonannosta COM(95) 158, jäsenvaltioiden vapauttamisen aste vaihtelee suuresti valtiosta ja palvelusta riippuen.

3.3.1. Niissä jäsenvaltioissa, joissa vapauttaminen on edennyt pitkälle, komission ehdotusten ei pitäisi aiheuttaa monia ongelmia. On tarpeen varmistaa, että komission ehdotus ei tällöin häiritse tyydyttäviä käytäntöjä tai esitä tarpeettomia vaatimuksia. Toisaalta joidenkin jäsenvaltioiden tulee olemaan vaikea täyttää komission ehdotuksia. Siinä määrin kuin ongelmat ovat oikeutettuja, niitä voidaan pienentää.

3.3.2. Mitä tulee erityis- ja yksityisoikeuksiin, komitea haluaa palauttaa mieliin 31. toukokuuta 1995 antamansa lausunnon puhelinliikenteestä ja erityisesti sen 2.2 kohdan ().

3.4. Komission ehdotusten, erityisesti täytäntöönpanoa koskevien, tulee kunnioittaa läheisyysperiaatetta. On olennaista välttää raskaiden pakottavien vaatimusten esittämistä jäsenvaltioille, joissa on jo tarpeeksi kilpailua, minkä tulisi olla tarpeeksi kilpailunvastaisia käytäntöjä vastaan.

3.5. Koska komissio on käynnistänyt useita 90 artiklaan perustuvan direktiivin mukaisia televiestinnän vapauttamiseen tähtääviä toimia, on väistämätöntä, että nyt käsiteltävänä oleva komission ehdotus on paljolti samoilla linjoilla. Komission aikataulu, josta neuvosto on samaa mieltä, ei juurikaan jätä komissiolle valinnanvaraa, mikäli halutaan pitää kiinni määräajasta 1. tammikuuta 1998.

3.5.1. Komissiolla on mahdollisuus vedota 90 artiklaan vapauttamis- ja yhtenäistämistoimien tasapainon takaamiseksi televiestintää koskevassa lainsäädännössä (vuoden 1989 poliittinen päätös).

3.5.2. Koska komission ei tarvitse kuulla muita EU:n toimielimiä 90 artiklaa soveltaessaan, komitea on tyytyväinen siihen, että sitä on virallisesti kuultu asiassa. Valmisteluun annettu aika ei kuitenkaan ole riittävä kyseisen tärkeän asian täydelliseen käsittelemiseen.

3.6. Lisäksi huolenaiheena on tarve antaa kiinteitä verkkoja käyttäville operaattoreille mahdollisuus tarkistaa taksansa, jotta voidaan varmistaa, etteivät uudet operaattorit epäoikeudenmukaisesti "kuori kermaa päältä", ts. haali tuottavia asiakkaita ilman kiinteitä verkkoja käyttävien operaattoreiden palveluvelvoitteita.

3.7. Huolimatta komission vuosien aikana antamista varoitusajoista komitea on huolissaan telepalvelumarkkinoiden kilpailun kehittämisestä hyvässä järjestyksessä ja ottaen huomioon yhteiskunnalliset seuraukset.

3.8. Palveludirektiivin 7 artiklan mukaan telealan sääntelyn erottaminen kansallisten teleorganisaatioiden toiminnasta perustamalla kansallinen sääntelyviranomainen on avainasia (eikä sitä ole vielä täysin saavutettu).

3.8.1. Mikäli kaikki kansalliset sääntelyviranomaiset eivät ole olemassa eivätkä toimi komission yhteisten suuntaviivojen mukaisesti ja mikäli ei ole vetoomusmenettelyä, on epätodennäköistä, että yhteisiä sääntöjä, määräyksiä ja käytäntöjä voidaan soveltaa koko EU:n alueella. Tällä hetkellä viidessä jäsenvaltiossa (komission mukaan) ei ole perustettu eikä niissä toimi kansallista sääntelyviranomaista. Mikäli tätä seikkaa ei korjata 1. tammikuuta 1998 mennessä, epätasa-arvoisuus, epäoikeudenmukaisuus ja mahdolliset kilpailunvastaiset käytännöt tulevat vallitsemaan. Tätä ei voida hyväksyä.

3.9. Joissakin jäsenvaltioissa uusien markkinatulokkaiden oletetaan tuovan kilpailua. Monien niistä on vakiinnutettava organisaationsa ja paikkansa markkinoilla. Siten lähitulevaisuudessa nykyisten teleoperaattorien pääasialliset uudet asiakkaat voivat hyvin olla uusia palveluntarjoajia. Tämä tuottaa uusia ja lisätuloja.

3.10. Vuosien tekninen kehitys tarkoittaa sitä, että vanhat sähkömekaaniset vaihteet korkeine huoltovaatimuksineen ovat hävinneet tai ovat häviämässä. Vaihteet korvataan nyt uudella vähemmän ylläpitoa vaativalla teknologialla. Teknisen vallankumouksen yhteiskunnallisia seurauksia ei tule ylenkatsoa. Kuuleman mukaan komissio työskentelee asian parissa ja PO V sekä PO XIII valmistelevat yhdessä raporttia telealan vapauttamisesta aiheutuvista seurauksista työllisyydelle. Raporttia odotetaan kiinnostuneena.

4. Erityishuomioita ehdotuksen 1 artiklasta

4.1. Komission on tarpeen muuttaa direktiiviä 90/388/ETY, jota on muutettu jo aiemmin moneen kertaan. Sekaannuksen sekä muutetun tekstin erilaisten tulkintojen välttämiseksi komitea suosittaa, että komissio yhdistää tekstin kiireellisesti.

4.2. Artikla 1. Määritelmät

Televerkkojen määritelmä on laaja. Vaikka joidenkin jäsenvaltioiden mielestä määritelmän laajuus on hankalaa, komitean mielestä se on täydellisen kilpailun aloittamisen välttämätön osa.

4.3. Artikla 3. Puhelinliikenteen ja yleisten televerkkojen toimiluvat

4.3.1. Hakemusluonnosten julkistaminen tai lupamenetelmät toimivat ainoastaan, kun riittävät lailliset ehdot täyttyvät kaikissa jäsenvaltioissa. Koska yleispalvelu"velvoitteen" (tai -mahdollisuuden) ehtoja ja erityisolosuhteita ei vielä ole määrätty, tätä voi olla vaikea saada aikaan väkisin.

4.3.2. Olisi huolehdittava siitä, että toimilupien määrän rajaamista a priori vältetään. Uusia toimilupia tulisi itse asiassa myöntää avoimen menettelyn tuloksena kaikille hakijoille.

4.4. Artikla 4 c. Yleispalvelu

4.4.1. Vapauttamisesta aiheutuvien yhteiskunnallisten seurausten kannalta on tärkeää, että 4 c artikla ehdottaa yleisen rasitteen jakamista "suhteellisuusperiaatteella objektiivisten ja syrjimättömien kriteerien mukaisesti". "Yleispalvelua" ei kuitenkaan ole määritelty. Siksi ennen yleispalvelua koskevien sääntöjen julkaisemista kyseinen palvelu tulee määritellä. Kuuleman mukaan komissio valmistelee asiaa, ja ehdotuksia sisältävä tiedonanto on tulossa loppuvuodesta.

4.4.2. Tässä yhteydessä komitea viittaa lausuntoonsa komission tiedonannosta aiheesta Kohti tietoyhteiskuntaa Euroopassa: toimintaohjelma ().

4.5. Artikla 4 d. Käyttöoikeus

4.5.1. On kannettu huolta siitä, että useille operaattoreille myönnetään pakolliset käyttöoikeudet samalle valtion omistamalle alueelle. Komitea ehdottaa, että komissio määrää avoimen liittymisjärjestelmän pakolliseksi, jotta voidaan taata ehdoiltaan avoin ja oikeudenmukainen kilpailu.

4.6. Artikla 3. Sääntöjen kumoaminen

4.6.1. Kyseinen artikla käsittelee telepalvelujen tarjoamiseen käytettäviä vaihtoehtoisia verkkoja (paitsi julkista puhelinliikennettä) koskevien rajoitusten kumoamista. Koska jotkin jäsenvaltiot saattavat olla huolissaan tammikuun 1:seen päivään 1996 asetetusta määräajasta, komitea huomauttaa että ne jäsenvaltiot, joiden verkot eivät ole hyvin kehittyneet, voivat 3(2) artiklan mukaisesti pyytää viisi vuotta lisää täytäntöönpanoaikaa.

4.7. Artikla 6. Voimaantulo

4.7.1. Direktiivin voimaantulo 1. tammikuuta 1996 saattaa tuoda esiin käytännön kysymyksiä, kun otetaan huomioon jäljellä oleva lyhyt aika. Mikäli asetetusta määräajasta 1. tammikuuta 1998 halutaan pitää kiinni, direktiivin tulee astua voimaan hyvissä ajoin ennen kyseistä määräpäivää.

Bryssel, 22. marraskuuta 1995.

Talous- ja sosiaalikomitean

puheenjohtaja

Carlos FERRER

() EYVL N:o C 281, 25. 10. 1995, s. 19.

() EYVL N:o C 236, 11. 9. 1995, s. 38.

() EYVL N:o C 110, 2. 5. 1995, s. 37.